אלה ארמוני

קורות חייה

ארמוני נולדה וגדלה במרכז תל אביב. למדה בבית ספר היסודי "גבריאלי" ולאחר מכן עברה ל"בלפור" על מנת ללמוד באותה הכיתה עם אחיה התאום, עדן. היא בוגרת מגמת תיאטרון בתיכון עירוני א' לאמנויות. את שירותה בצה"ל עשתה בתיאטרון צה"ל. במסגרת שירותה שיחקה בהצגת יחיד "חיים פעם אחת" בה היא גילמה נערה שאיבדה את בן זוגה בתאונת דרכים. מיד לאחר סיום שירותה החלה אלה ללמוד בסטודיו למשחק של יורם לוינשטיין, שם סיימה את לימודיה בשנת 2017. במסגרת לימודיה גילמה את דמותה של אדלה בהצגה "בית ברנרדה אלבה", את קורנליה בהצגה "פביאן" ועוד. היא זכתה פעמיים במקום הראשון בתחרות המונולוגים עם המונולוגים "לאורה" מתוך "האב" ו"אישה" מתוך "הרמטכ"ל של סין" מאת חנוך לוין. בנוסף, זכתה במקום השני עם מונולוג מתוך הסדרה "מקוללים" בו גילמה את דמותה של יונה וולך.
מיד לאחר לימודי המשחק החלה לימודי תסריטאות אצל הבמאי והתסריטאי שבי גביזון. 
אלה היא בתה של הזמרת דפנה ארמוני.

קריירה בקולנוע ובטלוויזיה

במהלך השנים שיחקה ארמוני במספר סרטים וסדרות טלוויזיה ישראליים.
בשנים 2004–2006 היא הנחתה את התוכנית "המהדורה" בערוץ הראשון. 
בשנת 2005 היא שיחקה בסדרת הטלוויזיה "זומזום", ששודרה בערוץ הילדים ב-yes. 
בשנת 2006 היה תפקידה הראשון בקולנוע, כשהייתה בת 11 בלבד בסרטו של חנן פלד, "מכתבים לאמריקה", שם גילמה את דמותה של נירית.
באותה השנה שיחקה גם בסרט הקולנוע "שלוש אמהות", שם גילמה את דמותה של פלורה.
בשנת 2006 שיחקה בתפקיד הראשי את דמותה של סיוון בסדרה הקומית "קוויקי" ששודה בערוץ 2.
בשנים 2007–2010 שיחקה בתפקיד הראשי בסדרת הטלוויזיה המצליחה "100 בתנ"ך" את דמותה של לילי.
בשנת 2009 שיחקה בתפקיד הראשי  בסדרת הדרמה "2.3 בשבוע" בערוץ 10. שם גילמה את דמותה של ליטל, נערה אשר עוברת התעללות מינית.
באותה שנה, הנחתה את תוכנית האירוח "ניק נט" בערוץ ניקלודיאון, וגם את התוכנית "היכל התהילה" בערוץ הילדים.
ב-2013 שיחקה בתפקיד אורח בסדרת הטלוויזיה המצליחה "פצועים בראש".
ב-2013, שיחקה ארמוני בתפקיד ראשי בסרט "מקובלות" את רוני לצד ג'וי ריגר שיר מורנו ועומר דרור.
ב-2014 שיחקה בתפקיד אורח בסדרה "מתים לרגע" בתפקיד עדי לי.
בשנים 2014–2016 שיחקה בתפקיד הראשי בשתי עונותיה של סדרת הנעורים "שוברי גלים", ששודרה בערוץ הילדים ב-yes, בה היא גילמה את דמותה של "ניקו", נערה יתומה, קשוחה ומרדנית שחיה על החוף ומציירת על גלשנים. באותה שנה ארמוני השתתפה בתפקיד אורח בסדרה "משפחה שולטת".
בשנת 2016 שיחקה בתפקיד אורח בסדרה "להיות איתה".
בשנת 2017 גילמה את ליליה בסרטו של שבי גביזון "געגוע".
בשנת 2018 שיחקה בסרט הקולנוע "הכל שבור ורוקד" בבימויו של נוני גפן.
בשנת 2018 הצטלמה לתפקיד הראשי בסרט הקולנוע "המחשמלים" בבימויו של בועז ארמוני שייצא לאקרנים ב-2019.

קריירת דיבוב

במהלך השנים דיבבה ארמוני במספר סרטים וסדרות אנימציה. בשנת 2009 דיבבה בסדרת האנימציה "הולי הובי". בשנת 2010 דיבבה בסדרת האנימציה "עאשה" את דמותה של "סיטא". בשנת 2011 תרמה את קולה לתוכניות האנימציה "המחליפים", "דינו דן" ולסרט האנימציה "הופ ארנב".
כמו כן דיבבה בעברית את דמותה של "מקס", בקומדיית המצבים האמריקאית "החיים היפים של זאק וקודי".
בשנת 2012 תרמה את קולה לסדרת האנימציה "קאי לאן", ואף ביצעה את שיר הפתיחה של הסדרה.

קריירה בתיאטרון

במקביל לקריירה הקולנועית והטלוויזיונית, ארמוני לקחה חלק במספר מחזות ומחזות זמר.
בשנת 2000, כאשר הייתה בת 7 בלבד, שיחקה במחזמר "פוקהונטס".
בשנת 2002 שיחקה בהצגה "מניין נשים" בתיאטרון הבימה.
בשנת 2003 הייתה ילדת פסטיגל ב"פסטיגל סובב עולם".
בשנת 2004 גילמה את דמותה של "יפעת" בהצגה "קופסה שחורה", המבוסס על ספרו של עמוס עוז, בבימויו של חנן שניר בתיאטרון הבימה.
בשנת 2005 השתתפה במחזמר "צלילי המוסיקה", בתפקיד "גרטל", וכן במחזה "מאריקה" שהוצג בתיאטרון בית ליסין.
בשנת 2008 שיחקה במחזמר "אוליבר טוויסט" בתפקיד "בט, חברתה הקרובה של ננסי" אשר גילמה אניה בוקשטיין.
בשנת 2010 שיחקה בהצגת הילדים "זהבה ושלושת הדובים".
בשנת 2013 שיחקה את דמותה של "באנה" במחזמר "ספר הג'ונגל".
בשנת 2018 שיחקה בתפקיד הראשי בהצגה "צו הלב" של התיאטרון הארצי לילדים ונוער.
אלה היא בוגרת הסטודיו למשחק של יורם לוינשטיין. במסגרת לימודיה הדריכה במשך שנתיים קבוצת קשישות משכונת התקווה וכתבה וביימה עבורן את ההצגה "שכונת חיימקלה" בהשראת כתביו של חנוך לוין.
אלה מתגוררת במרכז תל אביב.